चंद्रपुर के मोहन मधुकर भागवत ने कह दिया है कि अगर उन्हें राष्ट्रपति बनने का प्रस्ताव मिला भी तो वे इनकार कर देंगे। सो, फिलहाल भारत भागवत से बच गया। लेकिन वह इसलिए बच गया कि मूलतः पशु-चिकित्सक भागवत इतने नासमझ नहीं हैं कि यह न समझें कि उत्तर प्रदेश में आए तूफ़ान के बावजूद न तो अभी भारतीय जनता पार्टी के पास राष्ट्रपति चुनाव-मंडल में इतने मतों का जखीरा है कि वह किसी को भी, यानी भागवत तक को भी, अकेले अपने बूते पर राष्ट्रपति बनवा ले और भले ही कुछ लोगों को पूरा देश ‘रंग दे मुझे गेरुआ’ गाता दिखाई दे रहा हो, भारतीय समाज का बीजगणित भी राष्ट्रीय स्वयंसेवक संघ के किसी प्रमुख को राष्ट्र-प्रमुख के तौर पर गले उतारने की मनःस्थिति में अभी नहीं है। शिवसेना के उद्धव ठाकरे का तो भागवत को राष्ट्रपति भवन भेजने की पेशकश करते वक़्त घिसता क्या है? लेकिन भागवत तो जानते हैं कि इस फिजूल की बतकही से अगर वे खुद को अलग नहीं करते तो हिंदुओं के एक वर्ग के मन में बसी उनकी चमक भी धुंधली पड़ जाती।